
REFERAT

privind aprobarea Studiului de Fezabilitate pentru obiectivul de investiţie
,,Modernizarea străzilor din piatră cubică din municipiul Timişoara”
Direcţia Tehnică prin Biroul Drumuri şi Poduri are cuprins în programul de investiţii pe anul 2015 obiectivul de investiţii ,,Modernizarea străzilor din piatră cubică din municipiul Timişoara”.
Obiectivul de investiţii se referă la străzile din municipiul Timişoara a căror îmbrăcăminte este realizată din pavaje de piatră cubică, şi anume: 

· Str. Argeş delimitată de str. Mitropolit Varlaam şi str. Cluj,

· Str. Dr. Ioan Mureşan pe sectorul cuprins între str. Salcâmilor şi str. Drubeta, 

· Str. Ludwig von Beethoven pe sectorul cuprins între blv. C.D. Loga şi blv. Mihai Eminescu, 

· Str. Mitropolit Varlaam tronson cuprins între  str. Aurel Cândea şi str. 1 Decembrie,

·  Str. Putna delimitată de str. Ion Vidu şi str. Mitropolit Varlaam, 

· str. Remus delimitată de str. Braşov şi str. Romulus, 

· str. Sfânta Rozalia tronson cuprins între  str. Remus şi blv. Mihai Viteazul, 

· str. Sorin Titel delimitată de blv. Victor Babeş şi str. Protopop Ghe. Dragomir, 

· str. Topliţa delimitată de Cal. Circumvalaţiunii şi str. Făgăraş, 

· str. Virgil Madgearu cuprins între blv. Mihai Viteazul şi str. Filaret Barbu, 

· str. Bela Bartok tronson cuprins între  blv. Victor Babeş şi str. Argeş, 

· str. Filaret Barbu delimitată de str. Sfânta Rozalia şi str. Braşov, 

· str. Arcidava pe sectorul cuprins în jurul Parcului Arcidava până în străzile Mureş şi Ulpia Traiana, 

· str. Romulus tronson cuprins între  str. Ghe. Doja şi str. Sfânta Rozalia.
Starea tehnică a acestor străzi este necorespunzătoare desfăşurării circulaţiei auto în condiţii optime de siguranţă şi confort, prezentând următoarele defecţiuni:

· Denivelări pronunţate ale suprafeţei de rulare;

· Rotunjirea pavelelor prin uzură;

· Pavele înfundate şi/sau sparte;

· Suprafeţe şlefuite , care devin foarte lunecoase când cad precipitaţii;

· Stabilitate redusă a elementelor pavajului;

· Decolmatarea rosturilor, defecţiune ce favorizează infiltrarea apei printre pavele, ducând la înmuierea terenului de fundare, ce are ca efect reducerea capacităţii portante.

Totodată multe din bordurile de încadrare a carosabilului lipsesc sau sunt deteriorate, gurile de scurgere şi căminele de vizitare se află sub cota carosabilului.

Toate aceste defecţiuni fac dificilă desfăşurarea circulaţiei rutiere în condiţii normale de siguranţă şi confort. 

Pe multe din aceste străzi trotuarele sunt într-o stare avansată de degradare, îngreunând circulaţia pietonilor din zonă; nu există piste pentru biciclişti iar zonele verzi sunt neamenajate.
Având în vedere cele de mai sus,  necesitatea şi oportunitatea asfaltării străzilor pavate cu piatră cubică rezultă din caracteristicile tehnice şi de exploatare ale străzilor din pavaj, necorespunzătoare desfăşurării circulaţiei în condiţii optime de siguranţă şi confort.

La cele mai sus menţionate se adaugă şi necesitatea asigurării unei cantităţi de minimum 4.500 mp de piatră cubică pentru realizarea proiectului european „Reabilitarea spaţiilor publice din centrul istoric al municipiului Timişoara”.

Proiectul prevede reabilitarea infrastructurii rutiere, ceea ce presupune realizarea pavimentului din Piaţa Unirii în concordanţă cu caracterul istoric al zonei, adică refacerea pavajului cu piatră naturală. 

Proiectul fiind în curs de implementare, s-a constatat faptul că piatra existentă nu mai corespunde nici calitativ şi nici din punct de vedere al dimensiunilor , motiv pentru care este necesară asigurarea de piatră cubică pentru o suprafaţă de 4.500 mp.

Acest lucru se poate realiza prin folosirea pavelelor nedegradate de pe străzile care în prezent sunt realizate cu piatră cubică, ceea ce conduce la necesitatea reparării acestora, prin aplicarea unei îmbrăcăminţi bituminoase pe un sistem rutier adecvat.

Din toate aceste considerente lucrările propuse sunt impetuos necesare şi oportune. 

Sursa de finanţare: Bugetul local capitolul Cap 84.02.03.03. Străzi, Cap. C Studii şi proiecte.

Primăria Municipiului Timişoara a recepţionat Studiul de Fezabilitate pentru ,,Modernizarea străzilor din piatră cubică din municipiul Timişoara”, realizat de SC PROEXCO SRL conform contractului de prestări servicii nr.170/17.06.2015.
În vederea realizării investiţiei este necesară aprobarea Studiului de Fezabilitate.

Valoarea totală a investiţiei ,,Modernizarea străzilor din piatră cubică din municipiul Timişoara” este estimată, conform devizului general al investiţiei, la 14.595,612 mii lei (inclusiv TVA), respectiv 3.299,562 mii Euro.
Durata de realizare pentru execuţia lucrărilor proiectate este estimată la 9 luni.

Având în vedere cele prezentate propunem aprobarea studiului de fezabilitate şi realizarea investiţiei ”Modenizarea străzilor din piatră cubică din municipiul Timişoara”.             

